Nordjyllands Politi har fredag morgen anholdt en 28-årig mand og sigtet ham for voldtægt af en 24-årig kvinde.

Nordjyllands Politi var fredag morgen hurtige på aftrækkeren, da en anmeldelse om en voldtægt tikkede ind klokken 10 minutter over otte. Voldtægten var ifølge anmelder sket på et offentligt toilet i Østre Anlæg i Aalborg. Her havde en forbipasserende set en mand forulempe en 24-årig kvinde. Da det gik op for manden, at nogen havde set det, stak han af fra stedet. Nordjyllands Politi sendte straks en politipatrulje til stedet, blandt andet indsatsleder og en hundepatrulje, skriver vagtchef Michael Elkjær i en pressemeddelelse. Takket være gode vidneforklaringer kunne politiet allerede 35 minutter senere, klokken 8.45, anholde en 28-årig mand og sigte ham for den formodede voldtægt. Han er nu til afhøring på politigården i Aalborg. Politiet er stadig til stede i Østre Anlæg. Ifølge vagtchef Michael Elkjær har politiet ikke yderligere oplysninger i sagen på nuværende tidspunkt.